Hans Kristian Skibby (DF), 2012-03-30:
Jeg vil gerne takke for, at vi får lejlighed til at debattere det her beslutningsforslag her i Folketinget i dag, og jeg synes jo måske, det er lidt tragikomisk, at nu, hvor vi endelig har lejlighed til at diskutere de lidt større linjer vedrørende det danske erhvervsliv – om, hvordan vi kan tilgodese de liberale erhverv, hvordan vi kan støtte nogle af de jobområder, som vi kan se gennem årene faktisk har genereret flere og flere job, netop turismeerhvervene – så ender vi med en diskussion om Michelinstjerner og en kokkeskole i Silkeborg.
Jeg synes måske godt, at vi kunne prøve at løfte niveauet bare lidt højere op, for det her er jo ikke bare et problem for danske kokke.
Det her er jo selvfølgelig et problem for Danmark, fordi vi kan se, at vi inden for en lang række forskellige brancher mister job.
Der er virksomheder, der udflager produktion, og der er andre, som mister job på grund af tabt konkurrenceevne.
Det her beslutningsforslag er jo i og for sig meget, meget fornuftigt, fordi det tager udgangspunkt i den kendsgerning, at Danmark står utrolig dårligt rent konkurrencemæssigt i forhold til at fastholde og tiltrække konferencer og udenlandske gæster til det danske område.
Vi kan se, at eksempelvis momssatsen i Sverige er 12 pct., i Norge er den 8 pct., og i Tyskland er den helt nede på 7 pct.
I Danmark er vi så efter Dansk Folkepartis flerårige pres kommet ned på, at vi kan momsafløfte de 50 pct. af den erhvervsdækning, der er, hvis udenlandske erhvervsdrivende f.eks. er i Danmark og overnatter på danske hoteller, eller hvis man vælger at gennemføre konferencer i Danmark.
Det har jo faktisk vist sig, at der er sund fornuft i at gøre det bedre og mere konkurrencedygtigt for de danske turismeerhverv at kunne tiltrække og fastholde de her mange turister, som genererer ikke bare job, men også fører rigtig mange penge fra udlandet ind i Danmark.
Der er tale om virksomheder, som kommer, og der er tale om turister, der kommer med deres feriepenge, og de lægger rigtig mange penge i danske butikker.
Årsagen til, at jeg så selvfølgelig alligevel har en vis skepsis over for forslaget her, er jo, at det altså er finansieret med luftsteg og vindfrikadeller, ligesom vi oplever det med alt muligt andet fra Liberal Alliance – desværre, må jeg sige.
Jeg havde glædet mig til debatten, og jeg synes, det er spændende, at vi kan debattere det, men man skal også, synes jeg, hvis man ellers er et hæderligt oppositionsparti, finansiere sine beslutningsforslag.
Man skal anvise en konkret finansiering.
Det nytter ikke noget bare at sige på halvanden linje til sidst: Finansieringen finder vi ved reduktioner i det offentlige forbrug.
Jamen hvad er det?
Hvor er det så, vi mister noget andet?
Det vil vi selvfølgelig gerne vide som ansvarligt økonomisk parti, hvis vi skal støtte et beslutningsforslag.
Findes pengene ved at tage dem fra plejehjemmene?
Findes de ved at tage dem fra sygehusene?
Findes de ved at tage dem fra skolerne?
Jeg har bare meget vanskeligt ved at se, hvordan man kan gennemføre en såkaldt naturlig afgang af 40.000 fuldtidsbeskæftigede.
Man har også sagt, at man vil beskære de offentlige budgetter med 80 milliarder.
Ja, nogle af de 80 milliarder vil måske også betyde, at vi taber konkurrenceevne mange andre steder i systemet.
Men jeg vil kvittere for, at vi har fået en god dagsorden her i dag.
Jeg synes, det er vigtigt, at vi får diskuteret, hvordan vi kan få den danske momssats sænket specielt med hensyn til momsafløftningen på hotelovernatninger, for vi kan jo se på de tal, vi får, bl.a. fra HORESTA, at det typisk er de overnattende erhvervsfolk, som lægger rigtig mange penge i Danmark.
En sælger fra et udenlandsk medicinalfirma kommer jo ikke hjemmefra med konserves til sin aftensmad i bagagerummet – nej, han går ud og spiser på en dansk restaurant; han kører også i en taxa, og han køber også noget i lufthavnen, inden han skal hjem igen.
Det er nogle, der genererer rigtig mange penge sammenlignet med en tysk ferieturist. Så vi åbner gerne op for en debat, men vi er nødt til at være sikre på, at der er en god finansiering på plads.
Dansk Folkeparti har jo i forbindelse med et andet lovforslag, som vi har undervejs, foreslået, at man f.eks. bruger færre penge på konsulenter inden for det offentlige.
Der har regeringen jo selv anvist, at der faktisk er penge at hente.
Regeringen har også stillet i udsigt, at der kan saneres i erhvervstilskud for mange milliarder kroner, uden at det vil gå ud over den danske konkurrenceevne.
Prøv dog, vil jeg sige til Liberal Alliance, at finde nogle konkrete steder, hvor partiet gerne vil spare pengene.
Vi kan ikke finde så mange milliarder, som der lægges op til her.
Et umiddelbart provenutab på 4,3 mia. kr. efter tilbageløb osv., er utrolig mange penge, men lad os nu komme i gang i udvalget.
Lad os få det debatteret.
Kan vi finde en fornuftig finansiering, er vi i hvert fald positive over for beslutningsforslaget.